**גדרה 1958**/ אגי משעול

גְדֵרָה הָיְתָה הָעוֹלָם —  
שִכּוּן קָטָן, חוֹרְֹשָה, רְחוֹב  
וְקִרְקוּר עָצֵל שֶל תַּרְנְגוֹלוֹת.

יָדַעְנוּ דְּבָרִים.  
יָדַעְנוּ לֶאֱכֹל רִמּוֹן  
בְּלִי לְאַבֵּד אֲפִלּוּ גַּרְגֵּר  
וּלְהַדְבִּיק עַל הָאַף עֵלִי  
שֶׁל הִיבִּיסְקוּס.  
יָדַעְנוּ לְנַפֵּחַ בַּלּוֹן  
בְּתוֹך בַּלּוֹן  
שֶל בָּזוּקָה  
וְאֶת שוֹוְיָהּ הַמְּדֻיָּק  
שֶׁל גֻּלָּה פַּרְפָּרִית.

אֶחָד  
שֶׁאָמְרוּ עָלָיו כִּי הוּא דָּתִי  
הִפְחִיד אוֹתָנו מְאֹד  
וְיֶלֶד תֵּימָנִי  
שֶׁמָּכַר קְנֵי סֻכָּר  
הָיָה מַרְאֶה לָנוּ.

יָנַקְנוּ תַּפּוּזֵי דָּם  
אֲבָל שִׁכּוּן, חֹרְשָׁה, רְחוֹב  
וְחוּט בַּרְזֶל כְּשֶׁצָּרִיךְ  
תָּמִיד עַל הָאָרֶץ.

גִּלַּפְנוּ רוּגַטְקוֹת  
עִם גּוּמִיָּה מִפְּנִימִית  
שֶׁל אוֹפַנַּיּם

יִרַטְנוּ אֲוִירוֹן בְּדוֹמִים

תָּקַעְנוּ סַכִּינִים בַּאֲדָמָה הַתְּחוּחָה  
סִמַּנּוּ אֲרָצוֹת וְכָּבַֹשְנוּ  
זֶה מִזֶּה שְטָחִים

מִי שְֶֹהִטִּיל סַכִּינוֹ רָחוֹק מִדַּי —  
הִפְסִיד.